Nr. 885 din 19 noiembrie 2020

**OPERAȚIUNEA INVOKE**

***În urma unei investigații transnaționale realizate de Poliția Română și D.I.I.C.O.T., în colaborare cu F.B.I., cu sprijinul Europol și Eurojust, au fost depistate mai multe persoane bănuite de crearea și comercializarea unor servicii informatice de tipul ,,crypter", care permit utilizatorilor să modifice fișiere malware, astfel încât să nu fie detectate de aplicațiile anti-virus.***

***În urma colaborării dintre Poliția Română și Bitdefender, au fost identificate aproximativ 3.000 de fișiere malware modificate, folosite pentru lansarea unor atacuri informatice asupra unor sisteme informatice din întreaga lume, inclusiv din România.***

https://youtu.be/hsfAsMBEvxE

La data de 19 noiembrie 2020, polițiștii specializați în combaterea criminalității informatice din cadrul Direcției de Combatere a Criminalității Organizate și procurorii D.I.I.C.O.T. – Structura Centrală efectuează 4 percheziții domiciliare la adresele unor persoane bănuite de operațiuni ilegale cu dispozitive și programe informatice.

Operațiunea Invoke este o investigație transnațională, desfășurată în colaborare cu autoritățile de aplicare a legii din Statele Unite ale Americii – F.B.I. și cu sprijin din partea Europol și Eurojust.

Investigația vizează cetățeni români bănuiți de crearea, dezvoltarea și comercializarea unor servicii informatice de tipul ,,crypter". Serviciile, cunoscute în mediul on-line sub denumirea CyberSeal și Data Protector, oferă posibilitatea utilizatorilor de a modifica fișiere de tip malware, astfel încât acestea să nu fie detectate de către aplicațiile de tip anti-virus.

Cele doua servicii de tip ,,crypter” ar fi fost comercializare în mediul on-line cu prețuri diferite, în funcție de perioada de licențiere. Totodată, persoanele vizate ar fi promovat serviciile intens în mediul on-line, oferind utilizatorilor și tutoriale video privind funcționalitățile serviciilor pentru modificarea diverselor fișiere de tip malware.

În urma colaborării dintre Poliția Română și Bitdefender, au fost identificate aproximativ 3.000 de fișiere malware modificate prin folosirea serviciilor ilegale CyberSeal și DataProtector, fișiere folosite pentru lansarea unor atacuri informatice asupra unor sisteme informatice din întreaga lume, inclusiv din România.

Serviciile de tip crypter înlesnesc propagarea și desfășurarea atacurilor informatice, devenind astfel unelte foarte periculoase și ușor de folosit atât pentru infractori cibernetici cu experiență și cunoștințe tehnice, dar și pentru persoane care se află la stadiul de experimente în mediul on-line.

Persoanele depistate vor fi fost conduse la sediul D.I.I.C.O.T. - Structura Centrală, pentru audieri și dispunerea măsurilor procedurale.

Activitățile de cooperare internațională sunt desfășurate prin intermediul programului EMPACT Cybercrime Attacks Against Information System, unde Poliția Română ocupă poziția de CoDriver și cu suportul Join Action Crime Task Force (J-CAT).